Med utgangspunkt i et synopsis/treatment/manus/prosjektbeskrivelse kan det gis tilskudd til en utvikling av dokumentarprosjekt. Tilskuddsordningen skal videreutvikle prosjekter til et nivå hvor en kan ta stilling til produksjonstart. Vi anser et utviklingsprosjekt som et selvstendig prosjekt som skal budsjetteres og beskrives uavhengig av produksjon. Et utviklingstilskudd kan gjerne omfatte produksjon av pilot/trailer, men det er ikke et krav.
Utviklingstilskudd for dokumentarfilm er primært rettet mot produsenter, men profesjonelle innen andre fagfunksjoner kan søke. Tilknytning til produsent anses som en fordel.
Det er løpende søknadsbehandling for utviklingstilskudd. Beløp under 100.000 kan behandles administrativt, i øvrig er det styret i Filmkraft Rogaland som vedtar produksjonstilskuddene.
Det kan gis tilskudd til utvikling av kortfilm og animasjonsfilm. For kortfilm dreier det seg oftest om mindre tilskudd til utvikling av manuskript og til animasjonsfilm kan det også søkes om tilskudd til utarbeidelse av karakterer og skisser.
Produksjonstilskudd er for prosjekter som er ferdig bearbeidet frem til produksjonsbeslutning. En kortfilm skal ha spilletid på under 60 minutter. Det er ingen tidsbegrensninger på dokumentarfilmer. Produksjonstilskudd kan bare søkes av produsenter.
Det er løpende søknadsbehandling for produksjonstilskudd. Det er styret i Filmkraft Rogaland som vedtar produksjonstilskuddene.
Filmkraft Rogaland gir tilskudd til kompetansehevende tiltak for den profesjonelle delen av bransjen. Dette gjøres først og fremst gjennom egne kurs og verksteder, men det er mulig for andre å søke støtte til kompetansehevende tiltak.
Filmkraft Rogaland skal utvikle unge filmtalenter, både ved eget initiativ og i samarbeid med eksisterende aktører i regionen. Vi ønsker å være et kunnskapssenter for filmområdet til støtte for den audiovisuelle infrastrukturen i regionen. Tilskudd til tiltak for unge talenter kan søkes av personer og organisasjoner som driver arbeid rettet mot utvikling av filmtalenter i Rogaland.